Nigerië kyk glo na China se model om internet te beheer | Netwerk24
Deur Lynsey Chutel, News24 16 Junie 2021 11:19
Nadat Nigerië die sosialemediaplatform Twitter verbied het, het sy ministers na bewering met Chinese eweknieë vergader oor die moontlikheid dat dié land in Wes-Afrika 'n model soortgelyk aan China se "Great Firewall" instel.
In China is daar die "Great Firewall"-wetgewing en -tegnologie wat hom in staat stel om sy internet plaaslik te reguleer en om toegang tot verskeie webwerwe te blokkeer. Dit keer internetgebruikers se toegang tot Twitter, Facebook, YouTube en Google.
Die ondersoekende joernalis Socrates Mbamalu sê 'n fluitjieblaser het alarm gemaak oor dié vergadering by die Foundation for Investigative Journalism (FIJ) in Nigerië. "Weens die aard van die geheime vergadering het die fluitjieblaser nie in diepte ingegaan oor hoe ernstig die gesprekke was nie," het Mbamalu gesê.
Luidens 'n verslag van die FIJ het ministers Ibrahim Gambari en Lai Mohammed van Nigerië met die Chinese amptenare vergader.
Pres. Muhammadu Buhari se kantoor het nie op navrae van die FIJ gereageer nie.
Dit is ook nie die eerste keer dat Nigerië China se model van internet-regulasie bestudeer nie. Volgens die China-Afrika-projek het Mohammed ook verlede jaar genoem dat die "Great Firewall"-model gebruik kan word om sosiale media te reguleer.
'Nigerie sal nie deur fopnuus verwoes word nie'
Nigerië se ministerie het in 2018 vir die eerste keer met die idee van internet-regulering vorendag gekom. Die grondslag van sy standpunt was dat die land fopnuus tot 'n einde wou bring. "Sosiale media en fopnuus sal Nigerië nie verwoes nie."